Fit-12 ta' Jannar, Charles Michel, il-President tal-Kunsill Ewropew, iltaqa' ma' Abdel Fattah al-Sisi, President tal-Eġittu, fil-Kajr. Il-kriżi fil-Libja kienet fiċ-ċentru tad-diskussjoni tagħhom. Il-President Michel tenna li proċess politiku huwa l-unika triq 'il quddiem u l-Libjani għandhom ikunu fil-qalba tad-definizzjoni tal-futur tagħhom. It-tnejn esprimew appoġġ għall-proċess ta' Berlin u l-inizjattivi tan-NU li huma essenzjali biex tintlaħaq soluzzjoni politika. Dwar l-Iran, il-President tal-Kunsill Ewropew esprima t-tħassib serju tiegħu u tenna s-sejħa għall-ikbar trażżin possibbli. Iż-żewġ presidenti kellhom ukoll skambju kostruttiv dwar l-istatus attwali tar-relazzjonijiet bilaterali u qablu dwar l-objettiv tal-istabbiltà sostenibbli u l-iżvilupp soċjoekonomiku. L-UE tirrikonoxxi l-isforzi tal-Eġittu fil-ġestjoni tal-flussi migratorji u l-ospitar ta' refuġjati fil-pajjiż. Il-President Michel qajjem is-sitwazzjoni rigward il-libertajiet fundamentali u d-drittijiet tal-bniedem fl-Eġittu. L-UE tifhem is-sitwazzjoni kumplessa fir-rigward tat-theddid u l-isfidi għas-sigurtà, iżda tfakkar fl-importanza tar-rispett tad-drittijiet universali. Il-presidenti qablu li jkomplu jsaħħu s-sħubija bejn l-UE u l-Eġittu.